L-Ambaxxaturi għall-UE llum analizzaw b'mod pożittiv ftehim proviżorju bejn il-Presidenza tal-Kunsill u l-Parlament Ewropew dwar regoli ġodda dwar it-tikketti li jrid ikun hemm fuq it-tajers fir-rigward ta' parametri bħall-effiċjenza tal-karburant, kemm jaqbdu t-tajers fuq l-imxarrab u l-istorbju. L-għan tar-regolament huwa li jagħti aktar informazzjoni lill-konsumaturi u jippermettilhom jagħżlu tajers aktar sikuri, aktar effiċjenti fl-użu tal-karburant u iktar silenzjużi. Il-ftehim intlaħaq tard filgħaxija tat-13 ta' Novembru. Ir-regoli l-ġodda għad iridu jiġu adottati formalment mill-Kunsill u mill-Parlament Ewropew. Il-konsumaturi issa ser ikunu infurmati aħjar meta jixtru tajers ġodda, sabiex ikunu jistgħu jagħżlu dawk li huma l-aktar sikuri u l-aktar effiċjenti fl-użu tal-karburant. Dan ser jgħin biex isalva ħajjiet u jnaqqas l-emissjonijiet ta' gassijiet b'effett ta' serra fis-settur tat-toroq. Katri Kulmuni, Ministru għall-Affarijiet Ekonomiċi tal-Finlandja u president tal-Kunsill Ir-regoli l-ġodda jieħdu post regolament preċedenti u jdaħħlu għadd ta' bidliet importanti id-disinn tat-tikketta huwa aġġornat u jinkludi ikoni dwar kemm it-tajers jaqbdu fuq il-borra u fuq is-silġ, skont l-istandards internazzjonali it-tikketti ser ikunu aktar viżibbli għall-konsumaturi minħabba regoli ġodda dwar kif jintwerew, inkluż għall-bejgħ mill-bogħod u f'riklami fuq l-internet l-aktar klassijiet baxxi fl-effiċjenza fl-użu tal-karburant, li m'għadhomx jintużaw, jitħassru biex l-iskala tkun aktar ċara u aktar faċli li tinftiehem it-tajers għat-trakkijiet u l-karozzi tal-linja (tajers C3) fil-futur ser ikollhom iġorru wkoll it-tikketta jittejjeb l-infurzar b'obbligu li t-tajers jiġu rreġistrati f'bażi tad-data tal-prodotti. Barra minn hekk, ir-regolament jinkludi tajers ittredjati mill-ġdid fil-kamp ta' applikazzjoni tiegħu. Ir-regoli l-ġodda ser japplikaw għalihom ladarba jiġi żviluppat metodu ta' ttestjar xieraq. Jinkludi wkoll dispożizzjonijiet għaż-żieda ta' parametri dwar il-kilometraġġ u l-brix ladarba jkunu disponibbli metodi ta' ttestjar xierqa. Dan huwa mistenni li jkollu impatt fuq it-tnaqqis tal-ammont ta' mikroplastik fl-ambjent minħabba l-brix tat-tajers. L-għan tas-sistema tat-tikkettar tat-tajers huwa li żżid is-sikurezza fit-toroq u s-saħħa pubblika u li tnaqqas l-emissjonijiet ta' gassijiet b'effett ta' serra u l-istorbju fis-settur tat-trasport. Ir-regolament għandu l-għan li jikseb dan billi jgħarraf aħjar lill-konsumaturi dwar il-parametri tal-effiċjenza fl-użu tal-karburant, tas-sikurezza u tal-istorbju tat-tajers li jixtru. It-trasport bit-triq huwa responsabbli għal madwar 22% tal-emissjonijiet ta' gassijiet b'effett ta' serra totali tal-UE, u t-tajers, l-iktar minħabba r-reżistenza għad-dawrien tagħhom, jikkunsmaw 20-30% tal-karburant ikkunsmat mill-vettura. Għalhekk tnaqqis fir-reżistenza għad-dawrien tat-tajers jikkontribwixxi għat-tnaqqis fl-emissjonijiet filwaqt li jiffranka wkoll l-ispejjeż għall-konsumaturi permezz ta' konsum aktar baxx ta' karburant. Ir-revoka tal-qafas leġislattiv attwali kienet saret meħtieġa wara li r-rieżami tiegħu wera li l-iskema tat-tikkettar tat-tajers ma kinitx qed tilħaq kompletament l-objettiv tagħha li ttejjeb is-sigurtà u tnaqqas l-emissjonijiet ta' gassijiet b'effett ta' serra fis-settur tat-trasport minħabba n-nuqqas ta' viżibbiltà tat-tikketti u n-nuqqas ta' għodod xierqa għall-infurzar. Il-passi li jmiss Ir-regoli l-ġodda ser jiġu adottati formalment mill-Kunsill u l-Parlament fi stadju aktar tard. Test sħiħ tal-ftehim Din ir-riżorsa bħalissa hi disponibbli biss bil-lingwa jew il-lingwi li ġejjin: Tajers aktar nodfa, aktar sikuri, aktar silenzjużi: it-tikketti se jsiru aktar viżibbli għall-konsumaturi (Stqarrija għall-istampa, 4 ta' Marzu 2019) Paġna tal-Kummissjoni dwar it-tajers